Pompjoggie en veiligheidsbeamptes keer verdagtes aanArgieffoto Die polisie in Port Elizabeth het Maandag ŉ privaat veiligheidsmaatskappy en ŉ werknemer van ŉ vulstasie geloof vir hul bystand in die inhegtenisneming van twee vermeende rowers. Kol. Priscilla Naidu, woordvoerder van die polisie, het gesê die twee verdagtes het Sondagaand om 22:00 ŉ vulstasie in William Moffetweg betree en die kassier met ŉ vuurwapen gedreig. Die kassier is aangesê om die inhoud van die kasregister in ŉ plastieksak te sit. “Die verdagtes het ook ŉ 18-jarige klant in die winkel gedreig voor hulle hom na sy luukse voertuig geneem het en hom aangesê het om met hulle van die toneel weg te ry,” het Naidu bygevoeg. “Die tiener het die motor in Circularrylaan laat stol en weggehardloop toe die verdagtes hom beveel het om uit te klim.” Terwyl die rooftog aan die gang was, het ŉ werknemer by die vulstasie vermoed dat iets aan die gang is, en dadelik die alarm geaktiveer. Beamptes van ŉ privaat veiligheidsmaatskappy was binne minute op die toneel. “Hulle het die voertuig agternagesit en dit op die hoek van Buffelsfontein- en Victoriarylaan voorgekeer.” Twee verdagtes, onderskeidelik 26 en 28 jaar oud, is in hegtenis geneem. Beamptes het beslag gelê op die kontant en ŉ speelgoedpistool. Hulle staan tereg op aanklag van gewapende roof, ontvoering en kaping.